田公姥詞
作者：舒岳祥
朝代：宋

paragraphs: 田公布衣五尺長，田姥角冠八寸强。
平生布施不造殃，教養兒孫耕與桑。
田公姥，生爲農家夫與婦。
壽考百年作田祖，歲歲田頭管風雨。
春三秋九享雞豚，环珓神靈如對語。
田公姥，聽儂歌，看儂舞。
使我倉有秔，使我庾有稌，使我囷有黍。
使我富牛羊，千斯牸兮百斯牯。
田公姥，儂肴芬芬兮儂酒湑湑，官稅既輸兮公役不煩。
男不爲人驅，女不爲傖婦，讀書識字應門戶。